जम्मू-कश्मीर के पंपोर में जिस वक्त सुरक्षाबलों के जवान आतंकियों से लोहा ले रहे थे, ठीक उसी वक्त वहां से कुछ ही दूर पर स्थित एक मस्जिद में मुजाहिदीन और पाकिस्तान के समर्थन में कुछ लोग नारे लगा रहे थे.

तीन दिनों तक चले ऑपरेशन के दौरान जब जवान आतंकियों की गोली से जान गवां रहे थे तब पंपोर के आस-पास के इलाकों में बनी मस्जिदों में लगे लाउडस्पीकरों से 'पाकिस्तान जिंदाबाद', और 'हमें क्या चाहिए: आजादी' के नारों की रिकॉर्डिंग बजती रही. ऑपरेशन में दो कैप्टन और 5 जवान शहीद हो गए.



युवकों ने सुरक्षाबलों पर फेंके पत्थर

श्रीनगर से करीब 15 किमी दूर सेमपुरा इलाके के सैकड़ों युवा उस जगह पर जमा हुए जहां सुरक्षाबल आतंकियों से लड़ रहे थे और उन्होंने जवानों पर हमला किया. युवकों और सुरक्षाबलों के बीच झड़प भी हुई. भीड़ को हटाने के लिए पुलिस और पैरा मिलिट्री फोर्स ने आंसू गैस के गोले भी छोड़े, जिसके जवाब में युवकों ने जवानों पर पत्थर फेंके.

अलगाववादियों ने किया बंद का ऐलान

सूत्रों के मुताबिक, सुरक्षा एजेंसियों ने आतंकियों के समर्थन में मस्जिदों में बज रहे नारों की पड़ताल की हालांकि पुलिस ने किसी भी मस्जिद में घुसने की कोशिश नहीं की. उधर, पुलवामा जिले में सैन्य ऑपरेशन के विरोध में अलगाववादियों ने सोमवार को बंद का ऐलान किया था.